Söngleikurinn Grease frumsýndur í Bíóhöllinni í kvöld Nú í kvöld verður söngleikurinn Grease frumsýndur í Bíóhöllinni á Akranesi á vegum leiklistarklúbbs nemendafélags Fjölbrautaskóla Vesturlands . Þetta er í fyrsta sinn sem Grease er settur upp á Skaganum . Uppsetningin er stór í sniðum , alls koma hátt í 70 manns að henni með einum eða öðrum hætti . Leikstjóri sýningarinnar er Skagamaðurinn Hallgrímur Ólafsson , oftast kallaður Halli Melló . Hann segir æfingar hafa gengið vonum framar en þó sé ýmislegt sem enn þurfi að huga að . „ Leikhús gengur aldrei fyrr en rétt fyrir frumsýningu , þetta er bara endalaus vinna , “ segir Halli og nefnir að æfingaferlið blekki með tímanum þá sem standa að uppsetningunni . „ Það er æft í margar vikur , allir löngu hættir að hlæja að bröndurunum . Maður veit aldrei fyrr en áhorfendur koma hvort þetta er gott eða ekki , “ bætir hann við og segir það gilda um allar uppsetningar , bæði í áhuga - og atvinnuleikhúsum . Ferlið sé í grunninn alltaf það sama , munurinn á atvinnu - og áhugaleikhúsi birtist fyrst og fremst hjá þeim sem koma að uppsetningu verkanna . „ Í atvinnuleikhúsi er þetta náttúrulega það sem maður starfar við . Maður mætir í vinnuna og veit nákvæmlega hvað maður gerir þann daginn . Svona áhugaleikhús er að vissu leyti líflegra . Hér fylgist maður með krökkunum bæta færni sína stórlega á örfáum vikum , það sér maður vitanlega ekki hjá atvinnuleikurum . Það eru meiri læti á bak við , sérstaklega þegar maður vinnur með þessum aldurshópi , “ segir Halli og brosir . „ Síðan er mjög skemmtilegt að sjá þessa ofboðslegu tilhlökkun til lokaniðurstöðunnar . Hér var ég til dæmis spurður þremur vikum fyrir frumsýningu hvenær við myndum æfa uppklappið og hvernig við hneigjum okkur . Það er það sem mér þykir leiðinlegast , “ bætir hann við og hlær . Hjördís Tinna Pálmadóttir og Heiðmar Eyjólfsson fara með hlutverk aðalpersónanna Sandy og Danny . Aðspurð hvernig mótun persónanna hafi gengið segja þau hana langt komna en ljúki líklega ekki fyrr en á frumsýningardegi . „ Sandy er þessi ljúfa og góða stúlka sem veit samt alveg hvað hún syngur , “ segir Hjördís Tinna sem kveðst tengja aðeins við persónu hennar . „ Sú Sandy sem ég leik er kannski aðeins ákveðnari við Danny en sú sem birtist í bíómyndinni , “ bætir hún við . Heiðmar tekur undir með Hjördísi Tinnu og nefnir að hann byggi sinn Danny mikið á bíómyndinni . „ Ég get reyndar ekki dansað eins og hann , “ segir Heiðmar og hlær . Bæði Hjördís Tinna og Heiðmar hafa sungið opinberlega við hin ýmsu tilefni og segja sönginn ekki hafa vafist mikið fyrir þeim . „ Við ætlum að syngja þetta í upprunalegu tóntegundunum , það hefur ekki verið vandamál , “ segja þau . Tónlistin er fyrirferðamikill hluti sýningarinnar . Það skiptir leikstjórann miklu máli að flutningur hennar sé lifandi . „ Hún gegnir mjög stóru hlutverki í sýningunni . Þetta eru mikil söngatriði , tengd eru saman með leikþáttum . Þess vegna var mikilvægt að velja sterka söngvara í aðalhlutverkin , þannig verður sýningin sem best . Svo myndi ég aldrei gera þetta án þess að vera með hljómsveit . Áhorfendur eiga að fá að njóta þess að allur flutningur sé lifandi , “ segir Halli . Undirleikur verður í höndum hljómsveitar sem sérstaklega var sett saman fyrir sýninguna . Hún verður staðsett við hliðina á sjoppunni á móti aðalinngangi hússins , ekki á sviðinu . Þannig skilar hljómurinn sér sem best til áhorfendanna í salnum . „ Við verðum þarna frammi með skjá þar sem við sjáum sýninguna í beinni og heyrum allt sem fram fer , “ segir Birgir Þórisson tónlistarstjóri . „ Hljómsveitin verður íklædd búningum í stíl við leikarana og mun spila fyrir sýningu meðan fólk gengur í salinn , í hléinu og svo auðvitað öll lögin í sýningunni , “ bætir hann við . „ Þetta verður mikið fjör og við hvetjum alla til að koma og sjá þessa sýningu , “ segja þau Hjördís Tinna og Heiðmar og leikstjórinn tekur undir með þeim . „ Það er alveg frábært að koma heim og sjá kraftinn í sínum gamla heimabæ , að það séu miklu fleiri tækifæri , eins og þetta , sem voru ekki til staðar þegar ég var hér . Það er fleira í boði en bara fótbolti , “ segir Halli Melló að lokum .